Caz șocant în Bihor: Bărbat reţinut după ce a ucis câinele vecinului. O femeie, care l-a văzut, i-a cerut să-i spânzure şi pe ai ei
Data publicării:
Caz șocant în Bihor. Un bărbat din localitatea Budoi a fost reţinut şi urmează să fie prezentat la Judecătoria Marghita, cu propunere de arestare preventivă, pentru uciderea a trei câini, potrivit eBihoreanul. O vecină a acestuia este și ea cercetată pentru instigare, după ce l-a plătit pe acesta să omoare și câinii acesteia.
Fapta a avul loc marți, iar primul câine ucis a fost cel al unui vecin, care i-a intrat în curte şi care, spune bărbatul, i-ar fi muşcat un porc. Bărbatul l-a lovit cu o lopată şi apoi l-a spânzurat de un copac, în grădină.
O vecină, care a văzut fapta bărbatului, i-a oferit bani pentru a-i ucide și pe câinii ei. Individul a acceptat și a omorât încă doi câini, tot prin spânzurare.
Cazul a fost reclamat la Biroul pentru Protecţia Animalelor miercuri dimineaţa, iar în scurt timp atât bărbatul de 55 ani cât şi femeia au fost ridicaţi pentru audieri, primul pentru uciderea animalelor cu intenție, fără drept, iar femeia pentru instigare.